Onnie met vuurwapen geslaan tydens roofArgieffoto ŉ Onderwyser van die Sea Point High School in Seepunt in Kaapstad is met ŉ vuurwapen aangerand nadat twee gewapende mans die skool beroof het. Debbie Schäfer, Wes-Kaapse minister van onderwys, het gesê die voorval het Woensdag plaasgevind en dat die rowers met 50 selfone op die vlug geslaan het. Die onderwyser het na die voorval mediese behandeling ontvang en ŉ berader en sielkundige het berading aan leerders en die onderwyser verskaf. Die verdagtes het glo toegang tot die skoolperseel gekry deur oor ŉ heining te klim. Die skool het ook ŉ veiligheidswag en kringtelevisiekameras. “Ek is regtig bekommerd dat misdadigers sommer net helderoordag ŉ skool op ŉ besige pad betree en dat veiligheidswagte, kringtelevisiekameras en ŉ heining nie eers as ŉ afskrikmiddel dien nie.” Volgens Schäfer bly skoolveiligheid steeds een van haar departement se grootste uitdagings. “Ons skole is bedoel om plekke van veiligheid te wees waar leerders en opvoeders veilig voel en waar hulle hul potensiaal kan besef en die vaardighede en waardes ontwikkel wat hulle nodig het om suksesvolle lewens te lei. Daarom veroordeel ek hierdie voorval ten sterkste.” Enigiemand met inligting oor die voorval word versoek om die polisie te kontak. “Ons hoop die polisie sal beeldmateriaal van die kringtelevisiekameras kan bekom om die verdagtes te identifiseer en seker te maak hulle ry aan die pen.”